Diari Oficial de la Generalitat Valenciana


Sumari del DOGV 2341, del 08-09-1994 (1994/832351)

RESOLUCIÓ de 30 de juliol de 1994, de la Universitat d'Alacant, per la qual es convoquen proves selectives per a l'ingrés en l'escala administrativa.
-----------------------------------------------------------------------------------------------------------------------------------------------------

### Dades del document

Número de DOGV
:   2341

Data del DOGV
:   08-09-1994

Secció del DOGV
:   AUTORITATS I PERSONAL

Número del document
:   1994/832351


Data del document
:   30-07-1994

Organisme emissor
:   Universitat d'Alacant

Tipus de document
:   Resolució

Anàlisi jurídica

RESOLUCIó de 30 de juliol de 1994, de la Universitat d'Alacant, per la qual es convoquen proves selectives per a l'ingrés en l'escala administrativa. [94/5843]  
Fent complir el que disposa l'Estatut d'aquesta Universitat, aprovat per Decret 107/1985 de la Generalitat Valenciana, de 22 de juliol (Diari Oficial de la Generalitat Valenciana del 26 de setembre), i per tal d'atendre les necessitats de personal d'administració i serveis, aquest Rectorat, en ús de les competències que li atribueix l'article 18 de la Llei 11/1983, de Reforma Universitària, en relació amb l'article 3,2 e), com també l'Estatut d'aquesta Universitat, acorda convocar proves selectives per a l'ingrés en l'escala administrativa de la Universitat d'Alacant, segons les bases següents:  
1. Normes generals  
1.1 Es convoquen proves selectives per a cobrir 16 places pel sistema de promoció interna de l'escala administrativa de la Universitat d'Alacant.  
1.2 En aquesta convocatòria s'aplicaran la Llei 30/1984, de 2 d'agost, modificada per la Llei 23/1988 de 28 de juliol i la Llei 22/1993, de 29 de desembre; el Reial Decret 2.223/1984, de 19 de desembre (BOE del 21); el Reial Decret 28/1990, de 15 de gener (BOE del 16); l'Estatut de la Universitat d'Alacant i les bases d'aquesta convocatòria.  
1.3 Per a poder participar en aquest procés selectiu caldrà tenir la condició de funcionari de carrera de l'escala o del cos auxiliar, amb destinació en propietat o servei actiu en la Universitat d'Alacant, i una antiguitat de 2 anys.  
1.4 El procediment de selecció dels aspirants serà el d'oposició, composta pels exercicis següents:  
Primer exercici: qüestionari amb respostes alternatives sobre el temari que consta com a annex I en aquesta resolució.  
Serà puntuat de 0 a 10 punts i caldrà obtenir-ne, almenys, 5 per a superar-lo.  
Segon exercici: els candidats hauran d'elaborar, a partir d'un plantejament escrit fet pel tribunal, relacionat amb la gestió universitària:  
a) Un resum de la informació, i identificar-ne la situació.  
b) Un pla complet d'actuació, amb el paper que ha de fer cadascun dels agents que hi intervenen.  
Aquesta fase es qualificarà de 0 a 10 punts i cal obtenir-ne, almenys, 5 per a superar-la. En la qualificació es tindrà en compte la claredat d'identificació de la situació plantejada, la capacitat d'organització i relació dels processos i la previsió de les repercussions de cada actuació.  
Els candidats que, en sumar les puntuacions dels dos primers exercicis, obtinguen lloc entre el nombre de vacants oferides, faran un  
Tercer exercici, que consistirà en la realització d'un curs selectivo-formatiu, distribuït en les àrees temàtiques següents:  
a) Econòmico-financera  
b) Acadèmica  
c) De recursos humans  
d) D'organització del treball  
e) Informàtica  
Aquest curs té com a objectiu aconseguir l'adequació dels candidats a les necessitats de la Universitat. Es puntuarà de 0 a 50 punts i en són necessaris, almenys, 25 per a superar-lo, si considerem que en cada àrea temàtica s'han d'obtenir almenys 4 dels 10 punts possibles. L'assistència al curs és obligatòria, amb els marges d'absència aplicables normalment.  
1.5 La qualificació final s'obtindrà amb la suma de les puntuacions obtingudes en els tres exercicis descrits.  
1.6 El primer exercici es farà el dia 15 de febrer de 1995.  
2. Requisits dels candidats  
2.1 Per a ser admés en la realització de les proves selectives, els aspirants hauran de reunir els requisits següents, amb independència dels que s'han descrit en la base 1.3:  
2.1.1 Ser espanyol.  
2.1.2 Haver fet els divuit anys.  
2.1.3 Estar en possessió o en condicions d'obtenir el títol de batxiller, formació professional de segon grau o equivalents.  
2.1.4 No patir cap malaltia o discapacitat que impedesca l'exercici de les funcions públiques.  
2.1.5 No haver estat separat mitjançant expedient disciplinari del servei de qualsevol de les administracions públiques ni trobar-se inhabilitat per a l'exercici de les funcions corresponents.  
2.1.6 Pertànyer a l'escala d'auxiliars de la Universitat d'Alacant o a altres funcionarials d'igual grup i tenir destinació en la Universitat d'Alacant, almenys amb dos anys d'antiguitat en aquest cos o escala.  
2.2 Caldrà tenir tots els requisits enumerats el dia d'acabament del termini de presentació de sol·licitud i mantenir-los fins al moment de la presa de possessió.   
3. Sol·licituds  
3.1 Els qui vulguen prendre part en aquestes proves selectives hauran de fer-ho constar en una instància, dirigida al rector de la Universitat, que serà facilitada gratuïtament en el Servei de Recursos Humans de la Universitat.  
3.2 La presentació de sol·licituds es farà en el Registre General de la Universitat, en el termini de 20 dies naturals, comptadors a partir del dia següent al de la publicació d'aquesta convocatòria en el Butlletí Oficial de l'Estat. Podran emprar-se les vies que estableix la normativa vigent.  
3.3 Els aspirants hauran de presentar amb la sol·licitud un certificat expedit pel Servei de Recursos Huamns.  
3.4 Els simples errors de fet que puguen inferir-se de la sol·licitud es podran resoldre en qualsevol moment, d'ofici o a petició de la persona interessada.  
4. Admissió d'aspirants.  
4.1 En acabar el termini de presentació d'instàncies, el rector de la Universitat d'Alacant dictarà resolució en el termini màxim d'un mes, que es publicarà en els taulers d'anuncis de la Universitat, i en la qual, a banda de declarar aprovada la llista d'admesos i exclosos, s'indicarà el lloc i la data d'inici dels exercicis, amb una antelació mínima de quinze dies, com també la relació dels aspirants exclosos, amb indicació de les causes de l'exclusió i de la composició del tribunal.  
4.2 Els aspirants exclosos disposaran d'un termini de 10 dies, comptadors a partir del dia següent al de la publicació de la resolució, per a poder resoldre el defecte que haja motivat l'exclusió.  
5. Tribunals  
5.1 Els membres del tribunal i els assessors s'hauran d'atenir als motius i a les causes generals d'abstenció que preveuen els articles 28 i 29 de la Llei 30/1992.  
Així mateix, els aspirants podran recusar els membres del tribunal, si concorren els supòsits previstos en aquesta base.  
5.2 Amb anterioritat a l'inici de les proves selectives, si escau, es publicarà la resolució amb el nomenament de nous membres del tribunal en substitució dels que hagen perdut aquesta condició.  
5.3 A partir de la constitució, que tindrà lloc almenys 48 hores abans de l'inici dels exercicis, el tribunal, per a actuar vàlidament, requerirà la presència del president, del secretari i de la majoria absoluta dels membres titulars o suplents.  
5.4 Dins de la fase d'oposició, el tribunal resoldrà tots els dubtes que puguen sorgir en l'aplicació d'aquestes normes, com també el que s'haja de fer en els casos no previstos.  
5.5 El tribunal podrà disposar la incorporació als treballs d'assessors especialistes per a les proves corresponents dels exercicis que consideren pertinents, els quals es limitaran a prestar col·laboració en les seues especialitats tècniques. La designació d'aquests assessors s'haurà de comunicar al rector de la Universitat.  
5.6 El tribunal qualificador de les proves adoptarà les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants. Seran exclosos els opositors en els fulls d'examen dels quals apareguen noms, trets, marques o signes que permeten conéixer la seua identitat.  
5.7 A efectes de comunicació i altres incidències, el tribunal tindrà la seu en el Servei de Recursos Humans de la Universitat, campus de Sant Vicent, telèfon 026 10 46, ext. 3041.  
5.8 El tribunal tindrà la categoria tercera de les que assenyala el Decret 200/85, de desembre, del Consell de la Generalitat Valenciana, sobre indemnitzacions per raó del servei, i l'Ordre de 17 de febrer de 1986 (DOGV de 10 de març de 1986) per la qual es desplega el decret anterior.  
5.9 En cap cas, el tribunal podrà declarar que ha obtingut plaça un nombre superior d'aspirants que el de places convocades. Qualsevol proposta que contravinga les normes establertertes serà nul·la de ple dret.  
6. Desenvolupament dels exercicis.  
6.1 En qualsevol moment els aspirants podran ser requerits pels membres del tribunal amb la finalitat d'acreditar la seua identitat.   
6.2 Els aspirants seran convocats per a cada exercici en un únic avís, seran exclosos de l'oposició els que no hi comparesquen, tret dels casos de força major, degudament justificats i valorats pel tribunal.  
6.3 El tribunal farà la publicació dels successius anuncis de realització del segon i dels altres exercicis en els locals on haja tingut lloc el primer, com també en la seu del tribunal assenyalada en la base 5.7 i per qualsevol altre mitjà si es considera convenient per a facilitar la màxima divulgació, almenys amb vint-i-quatre hores d'antelació a l'assenyalada per a l'inici. Quan es tracte del mateix exercici, l'anunci serà publicat en els locals no haja tingut lloc, en la seu del tribunal i per qualsevol altre mitjà, si es considera convenient, almenys amb dotze hores d'antelació.  
6.4 En qualsevol moment del procés selectiu, si el tribunal té coneixement que algun dels aspirants no té la totalitat dels requisits exigits per aquesta convocatòria, amb l'audiència prèvia de la persona interessada, haurà de proposar-ne l'exclusió al rector de la Universitat, i comunicar-li, així mateix, les inexactituds o les falsedats formulades per l'aspirant en la sol·licitud d'admissió a les proves selectives, als efectes procedents.  
Contra l'exclusió de l'aspirant, podrà interposar-se recurs ordinari, davant la mateixa autoritat indicada en el paràgraf anterior.  
7. Llista d'aprovats.  
7.1 En acabar les proves selectives, el tribunal farà públiques en el lloc o els llocs de celebració de l'últim exercici, com també en la seu del tribunal, la relació d'aspirants aprovats, per ordre de la puntuació obtinguda, amb la indicació del DNI.  
El president del tribunal enviarà còpia certificada de la llista final d'aprovats al rector de la Universitat, on especificarà igualment les dades establertes en el paràgraf anterior.  
8. Presentació de documents i nomenament de funcionaris.  
8.1 En el termini de 20 dies naturals, comptadors des del dia següent a aquell en què es van fer públiques les llistes d'aprovats en el lloc o llocs d'examen, els opositors aprovats hauran de presentar en el Registre General de la Universitat els documents següents:  
A) Fotocòpia del document nacional d'identitat.  
B) Fotocòpia compulsada del títol de batxiller o equivalent; a aquests efectes es considerarà el fet d'haver superat la prova de majors de 25 anys per a l'accés a la universitat.  
C) Declaració jurada o promesa de no haver estat separat mitjançant expedient disciplinari de cap administració pública, ni trobar-se inhabilitat per a l'exercici de funcions públiques.  
8.2 Els que dins del termini fixat, tret dels casos de força major, no presenten la documentació o si es dedueix de l'examen que els falta algun dels requisits assenyalats en la base 2.1, no podran ser nomenats funcionaris i quedaran anul·lades les seues actuacions, sense perjudici de la responsabilitat en què hagen incorregut per falsedat en la sol·licitud inicial.  
8.3 L'autoritat convocant, a proposta del tribunal qualificador, procedirà al nomenament de funcionari de carrera mitjançant resolució, que es publicarà en el Butlletí Oficial de l'Estat.  
La proposta de nomenament haurà d'acompanyar-se de fotocòpia del document nacional d'identitat dels aspirants aprovats, de l'exemplar de la sol·licitud de participació en les proves selectives enviat a la universitat convocant, amb l'apartat reservat per a l'Administració emplenat degudament.  
8.4 Els qui superen les proves selectives hauran d'acreditar els seus coneixements de valencià, i presentar el certificat d'estar en possessió del nivell elemental, expedit per la Junta Qualificadora de Coneixements de Valencià de la Generalitat Valenciana. Els que no tinguen aquest requisit hauran d'obtenir aquest títol en un termini de tres anys, comptadors des de la data de superació del procés selectiu, per tal que el nomenament tinga caràcter definitiu.  
9. Norma final.  
9.1 La convocatòria, les bases i tots els actes administratius que es deriven d'aquesta i de les actuacions del tribunal podran ser impugnades pels interessats en els casos i en la forma que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
9.2 L'Administració podrà procedir, si escau, a la revisió de les resolucions del tribunal, d'acord amb el que preveu l'esmentada norma.  
Alacant, 30 de juliol de 1994.- El rector. Andrés PedreÑo MuÑoz  
ANNEX I  
Temari  
1. La Llei de Règim Jurídic de les Administracions Públiques i del Procediment Administratiu Comú: òrgans. Els actes administratius i els recursos.  
2. La Llei 30/1984, de Mesures per a la Reforma de la Funció Pública, i les modificacions en la Llei 23/1988, de 28 de juliol, i en la Llei 22/1993, de 29 de desembre.  
3. La Llei de Reforma Universitària. El Consell d'Universitats.  
4. L'Estatut de la Universitat d'Alacant: òrgans de govern col·legiats i unipersonals.  
5. La Llei de Contractes de l'Estat: disposicions comunes als contractes administratius d'obra, gestió de serveis i subministraments. Dels plecs de clàusules, de les prescripcions i de la invalidesa.  
6. Generalitats i formes d'aquests contractes. Gestió de serveis i subministraments i execució d'obres per part de l'Administració.